Aposel
Pol na Barnabas i wok long Aikoniam.
14
1Na long taun Aikoniam Pol na Barnabas i go wantaim insait long haus lotu bilong ol Juda, na tupela i autim tok gutpela tru na planti manmeri Juda wantaim manmeri Grik ol i bilip. 2Tasol ol manmeri Juda i no bilip, ol i kirapim ol Jentail manmeri na i bagarapim tingting bilong ol, bai ol i egensim ol brata. 3Em olsem na Pol na Barnabas i stap wantaim ol longpela taim, na tupela i strong long autim tok i tokaut long Bikpela. Na Bikpela i wokim ol sain na mirakel long han bilong tupela bilong witnisim dispela tok i tokaut long grasia bilong Em. 4Tasol ol manmeri bilong taun ol i bruk long tupela lain. Sampela manmeri i pas wantaim ol man Juda, na sampela manmeri i pas wantaim tupela aposel. 5Ol man Jentail na ol man Juda wantaim ol lida bilong ol, ol i laik bagarapim tupela na paitim tupela long ston bilong kilim i dai. 6Taim tupela i harim dispela toktok, tupela i ranawe i go long taun Listra na Derbe bilong distrik Likonia na long hap i stap arere long tupela taun. 7Long ol dispela hap tupela i autim gutnius i go yet.
Pol na Barnabas i wok long Listra.
8Na long taun Listra wanpela man i sindaun i stap na tupela lek bilong em i bagarap. Taim mama i karim em i stap olsem na em i no bin wokabaut. 9Na em i harim tok Pol i autim. Na Pol i lukluk strong long em na em i save olsem dispela man i gat bilip na em i ken i kamap gutpela. 10Na Pol i bikmaus olsem, “Yu kirap na yu sanap gut long lek bilong yu.” Wantu em i kirap na i stat long wokabaut. 11Na taim ol manmeri i lukim samting Pol i mekim, ol i bikmaus long tokples Likonia na ol i tok, “Tupela god i kam daun long yumi na i kisim bodi bilong man!” 12Barnabas ol i kolim Sus. Na Pol ol i kolim Hermes bikos Pol em i mausman bilong tupela. 13Tempel bilong Sus i stap klostu long dua bilong banis bilong taun. Na wanpela pris bilong Sus i kisim bulmakau na bilas i kam long dua bilong taun, bilong mekim ofa wantaim ol manmeri long tupela. 14Tasol taim tupela aposel Barnabas na Pol i harim tok long dispela samting, tupela i brukim klos na i ran i go long ol na i bikmaus olsem, 15“Yupela ol man, long wanem as yupela i mekim ol dispela samting? Mitupela man tasol wankain olsem yupela. Na mitupela i bringim gutnius i kam, bai yupela i tanim na lusim ol dispela pasin i no gat as bilong em i stap, na yupela kam long God i gat laip. Em i bin wokim heven na graun na solwara wantaim olgeta samting i stap long em. 16Long bipo Em i larim ol lain manmeri na ol i bihainim laik bilong ol yet. 17Tasol dispela i no minim olsem yupela no save long Em. Nogat. Long wanem, Em i mekim gutpela pasin long yupela na i givim ren long yupela, na ol kaikai yupela planim i karim gutpela kaikai long sisen bilong em. Em i givim planti long yupela, inap long bel bilong yupela i pulap long kaikai na amamas.” 18Tupela i mekim tok olsem, tasol i hat wok long stopim ol long mekim ofa long tupela.
Long Listra ol i paitim Pol long ston.
19Tasol sampela man Juda bilong taun Antiok na taun Aikonium ol i kam na ol i pulim tingting bilong ol manmeri na ol i paitim Pol long ston. Ol i tingim Pol i dai pinis na ol i pulim bodi bilong em i go na i tromoi autsait long banis bilong taun. 20Tasol, taim ol disaipel i kam raunim Pol, em i kirap, na em i go bek insait long taun. Long neks de em i go wantaim Barnabas long taun Derbe. 21Na taim tupela i autim gutnius long ol manmeri bilong dispela taun, na planti i kamap disaipel, orait tupela i go bek gen long taun Listra na taun Aikonium na taun Antiok. 22Na tupela i strongim bel bilong ol disaipel na i strongim ol long bihainim trupela bilip i go yet. Na tupela i tokim ol, “Long rot bilong planti trabel yumi mas i go insait long kingdom bilong God.” 23Na taim tupela i makim ol elda bilong olgeta sios, orait ol i prea na tambu long kaikai na ol i larim ol i stap long han bilong BIKPELA, Em ol i bin bilipim na trastim.
Pol na Barnabas i go bek gen long Antiok long provins Siria.
24Orait na tupela i wokabaut i go na i brukim distrik Pisidia na i go kamap long provins Pamfilia. 25Na taim tupela i autim tok bilong God long taun Perga, tupela i go daun long taun Atalia. 26Long dispela ples tupela i kalap long sip na tupela i go long taun Antiok. Long dispela taun sios i bin pasim tupela long grasia bilong God bilong mekim dispela wok tupela i fulfilim pinis. 27Taim tupela i kamap pinis long Antiok tupela i bungim sios, na tupela i stori long olgeta samting God i bin mekim long tupela, na long pasin God i mekim bilong givim bilip long ol Jentail manmeri. 28Na tupela i stap longpela taim wantaim ol disaipel long Antiok.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn